ORDE do 21 de novembro de 2007 pola que se convocan as axudas para o ano 2007 da liña de incorporación estable do Programa de incentivación da incorporación e intensificación da actividade investigadora (Programa I3) na Comunidade Autónoma de Galicia con destino aos centros tecnolóxicos de I+D sen ánimo de lucro.
CONSELLERÍA DE INNOVACIÓN E INDUSTRIA — III. OUTRAS DISPOSICIÓNS — 29/11/2007

Segundo a Orde do 26 de xaneiro de 2006 (DOG do 3 de febreiro) pola que se establecen as bases reguladoras da liña de incorporación estable do Programa de incentivación da incorporación e intensificación da actividade investigadora (en adiante, Programa I3) na Comunidade Autónoma de Galicia, a Consellería de Innovación e Industria establecerá anualmente, mediante convocatoria pública, o número e contía das axudas que se vaian conceder, así como os requisitos específicos dos candidatos atendendo a criterios de experiencia cunha traxectoria investigadora destacada.
Este programa ten a finalidade, por unha banda, de fomentar a incorporación estable dos investigadores cunha traxectoria investigadora destacada, nas universidades, no Consello Superior de Investigacións Científicas (CSIC) e outros organismos públicos de investigación e demais centros de I+D, e pola outra, de favorecer a captación ou recuperación de investigadores españois ou estranxeiros de recoñecida experiencia, para a súa incorporación ao sistema español de ciencia e tecnoloxía, e incentivar a incorporación ao sistema nacional de I+D de mozos investigadores con alto potencial investigador en grupos emerxentes e consolidados.
En virtude da Orde ECI/1520/2005, do 26 de maio do Ministerio de Educación e Ciencia, pola que se establece o Programa de incentivación da incorporación e intensificación da actividade investigadora (Programa I3) desenvolvido polo Protocolo Xeral de Colaboración entre o Ministerio de Educación e Ciencia e as consellerías de Educación e Ordenación Universitaria e a de Innovación e Industria do 24 de outubro de 2005 e o convenio específico do 30 de decembro de 2006 entre o Ministerio de Educación y Ciencia e as consellerías de Educación e Ordenación Universitaria e a de Innovación e Industria e as atribucións que ten conferidas pola Lei 1/1983, do 22 de febreiro, reguladora da Xunta e a súa Presidencia, e o Decreto 231/2006, do 23 de novembro, pola que se establece a estrutura orgánica da Consellería de Innovación e Industria, e o Decreto 232/2006, do 23 de novembro, polo que se distribúe a competencia para o exercicio da potestade sancionadora entre os órganos da Consellería de
Innovación e Industria e se determinan normas de tramitación dos procedementos sancionadores nas materias da súa competencia, na Lei estatal 13/1986, do 14 de abril, de fomento e coordinación xeral da investigación científica e técnica, e na Lei galega 12/1993, do 6 de agosto, de fomento da investigación e desenvolvemento tecnolóxico de Galicia.
Polo que antecede, esta consellería
DISPÓN:
Artigo 1º.-Obxecto da convocatoria.
O obxecto desta orde é a convocatoria de axudas do primeiro nivel en réxime de publicidade, obxectividade e concorrencia competitiva, para 14 postos de traballo que desenvolvan a súa actividade nos centros de I+D, sen ánimo de lucro, e con sede en Galicia á que alude o artigo 2º da orde desta consellería do 26 de xaneiro de 2006 (DOG do 3 de febreiro) pola que se establecen as bases reguladoras da liña de incorporación estable do Programa I3 na Comunidade Autónoma de Galicia.
Artigo 2º.-Solicitantes.
Poderán optar a estas axudas aqueles centros que, segundo se establece na Orde ECI/1520/2005, do 26 de maio, do Ministerio de Educación e Ciencia, pola que se establece o Programa de incentivación da incorporación e intensificación da actividade investigadora (Programa I3), oferten postos de traballo de carácter permanente, que se cubrisen mediante contrato indefinido ou nomeamento entre o 1 de xaneiro e 31 de decembro do ano 2006 por investigadores/as ou persoal docente e investigador cunhas retribucións non inferiores ás dun profesor/a titular de universidade ou categoría equivalente nos organismos públicos de investigación, e que reúnan os seguintes requisitos:
a) Estar en posesión do grao de doutor cunha antigüidade mínima de 6 anos, entendéndose que a data de obtención do grao de doutor é a da lectura e aprobación da tese de doutoramento. No caso daqueles investigadores que estean en posesión de máis dun doutoramento, este requisito referirase ao primeiro dos doutoramento obtidos.
b) Ter unha experiencia de posdoutoramento non inferior a 24 meses nas universidades ou centros de I+D, españois ou estranxeiros, distintos a aquel no que estean prestando os seus servizos ou ter cursado de maneira íntegra e obtido o título de doutor nalgunha universidade estranxeira. Para o caso dos investigadores do Programa Ramón y Cajal das convocatorias dos anos 2001, 2002 e 2003 e do programa Isidro Parga Pondal das convocatorias dos anos 2003 e 2004, deberán ter realizado estadías de investigación en universidades ou centros de I+D distintos a aquel no que estean prestando os seus servizos, polo menos durante 18 meses, despois de completar os cursos de licenciatura ou ter cursado e obtido o título de doutor nunha universidade estranxeira.
c) Ter presentado en prazo e forma a/as solicitude/s coa relación de postos de traballo elexibles segundo o establecido na Resolución do 21 de decembro de 2006, da Secretaría de Estado de Universidades e Investigación pola que se establece o prazo de presentación de solicitudes coa relación de postos de traballo, dentro do Programa I3.
d) Avaliación positiva dos requisitos de calidade da produción e actividade científica tecnolóxica que impliquen unha traxectoria investigadora destacada, por parte da Axencia Nacional de Avaliación e Prospectiva (ANEP) segundo os criterios establecidos pola Resolución do 20 de xullo de 2005 (BOE nº 204, do 26 de agosto) da Secretaría de Estado de Universidades e Investigación do Ministerio de Educación e Ciencia.
Artigo 3º.-Compatibilidade con outras axudas.
As axudas concedidas serán compatibles con outras axudas ou subvencións destinadas ao fomento e á calidade da investigación, de acordo co establecido na normativa aplicable. Esta compatibilidade estará condicionada a que o importe das axudas concedidas, illadamente ou en concordancia con outras, non supere o custo da actividade subvencionada.
Cando a entidade beneficiaria reciba outros fondos cos mesmos obxectivos que os establecidos neste Programa, deberá de poñelo en coñecemento da Dirección Xeral de Investigación, Desenvolvemento e Innovación e do Ministerio de Educación e Ciencia.
Artigo 4º.-Duración e contía da axuda.
1. Duración: a duración da axuda será de tres anos.
2. Contía: a contía total da axuda corresponde ao financiamento de 14 postos de traballo do primeiro nivel por un importe equivalente ás retribucións dun profesor/a titular de universidade, sendo a dotación anual para cada posto de traballo de 43.333,33 . Estas axudas financiaranse con cargo ás seguintes aplicacións orzamentarias:
Prazas	Ano 2007	Ano 2008	 Ano 2009	 Total
a) 10.02 561B.444.0	12	519.999,96	519.999,96	519.999,96	1.559.999,88
b) 10.02.561A 480.1	2	86.666,66 	86.666,66 	86.666,66 	259.999,98
Totais	14	606.666,62	606.666,62	606.666,62	1.819.999,86
Os importes asignados ás aplicacións orzamentarias citadas con anterioridade para as anualidades 2007, 2008 e 2009 poderán sufrir variacións como consecuencia da adxudicación das axudas sen que isto supoña incremento do importe total convocado para cada anualidade.
No caso de que resultase beneficiario algún centro de investigación dependente da Xunta de Galicia procederase a realizar unha retención de crédito na aplicación orzamentaria correspondente da Dirección Xeral de Investigación, Desenvolvemento e Innovación coa finalidade de que a consellería correspondente poida levar a cabo a oportuna ampliación de crédito do seu orzamento.
Artigo 5º.-Formalización de solicitudes.
1. As solicitudes serán presentadas polos representantes legais dos centros de I+D reflectidos no artigo 2 da orde de bases.
2. Ás solicitudes poderánselles xuntar informes valorativos académicos de recoñecido prestixio internacional, relativos á actividade do investigador. os ditos informes, cun máximo de tres, deberán ser confidenciais e terán que estar datados e asinados, admitíndose unicamente aqueles que se acheguen coa solicitude, en sobre pechado.
3. O modelo normalizado RHS.I3-07/00, que se publica como anexo I a esta orde atópase á disposición dos interesados nas dependencias da Consellería de Innovación e Industria e na internet no enderezo electrónico:
http://www.xunta.es/conselleriaiei.org/. As solicitudes presentaranse
, dirixidas ao conselleiro de Innovación e Industria, nas dependencias da Dirección Xeral de I+D+i da Consellería de Innovación e Industria, ou ben por calquera das formas previstas no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común. O modelo normalizado RHS.I3-07/00 deberá presentarse xunto coa seguinte documentación:
a) Nome e código da/s praza/s.
b) Xustificación de que estas está/n incluída/s na relación de postos ou cadro de persoal do centro.
c) Certificado no que se faga constar a data de toma de posesión na praza, ao longo do ano 2006, do investigador/es proposto/s e a súa retribución.
d) Copia cotexada dos contratos no que debe figurar constancia expresa de que é indefinido.
e) Escrito de autorización do/s investigador/es que ocupe/n o/s posto/s para os que solicita a axuda.
f) Curriculum vitae xustificado do investigador/a que ocupe o posto elixible.
g) Declaración responsable de non estar incurso en ningunha das prohibicións para a obtención de subvencións recollidas no artigo 10 da Lei 9/2007, do 13 de xuño, de subvencións de Galicia.
h) Certificación, de estar ao día no cumprimento das obrigas estatais, coa comunidade autónoma e a Seguridade Social, salvo que o centro estea eximido desta obriga en aplicación do establecido no artigo 41.1 da Lei 14/2006, do 28 de decembro, de orzamentos xerais da comunidade autónoma para o ano 2007.
i) Declaración das axudas solicitadas ou concedidas polas distintas administracións públicas competentes ou polos seus organismos ou sociedades.
Artigo 6º.-Prazo de presentación.
O prazo de presentación de solicitudes será dun mes contado a partir do día seguinte aoda publicación desta orde no Diario Oficial de Galicia (DOG). De conformidade coa lexislación vixente, o cómputo deste prazo farase de data a data.
Artigo 7º.-Información aos interesados.
1. Sobre este procedemento administrativo, que ten o código IN808R, poderase obter documentación normalizada ou información adicional na Dirección Xeral de Investigación, Desenvolvemento e Innovación, presencialmente ou a través dos seguintes medios:
a) Na epígrafe de axudas e na oficina virtual da páxina web oficial da consellería:
http://www.conselleriaiei.org/
b) Nos seguintes teléfonos da Dirección Xeral de Investigación, Desenvolvemento e Innovación: 981 54 10 76 e 981 54 39 91.
c) No enderezo electrónico: info.rhs@xunta.es
2. Así mesmo, para cuestións xerais sobre este ou outro procedemento, poderá facerse uso do teléfono de información xeral da Consellería de Innovación e Industria, que é o 981 54 43 41.
Artigo 8º.-Consentimentos e autorizacións.
1. A presentación da solicitude implica o coñecemento e a aceptación destas bases reguladoras.
2. Segundo o artigo 43 da Lei 14/2006, do 28 de decembro, de orzamentos xerais da Comunidade Autónoma de Galicia para o ano 2007, a presentación da solicitude de concesión das axudas e subvencións polo/a interesado/a comportará a autorización ao órgano xestor para solicitar as certificacións que deba emitir a Axencia Estatal da Administración Tributaria, a Tesouraría Xeral da Seguridade Social e a Consellería de Economía e Facenda da Xunta de Galicia.
3. De acordo co establecido na disposición adicional primeira do Decreto 132/2006, do 27 de xullo, de creación dos rexistros de axudas, subvencións e convenios e de sancións da Xunta de Galicia, a persoa solicitante da axuda consentirá expresamente a inclusión e publicidade dos datos relevantes referidos ás axudas e subvencións recibidas, así como ás sancións impostas, no devandito rexistro, feito que terá lugar agás nos supostos legalmente establecidos.
4. De conformidade co artigo 13.4º da Lei 4/2006, do 30 de xuño, de transparencia e de boas prácticas na Adminstración pública galega, esta consellería publicará na súa páxina web oficial a relación dos beneficiarios e o importe das axudas concedidas, polo que a presentación da solicitude leva implícita a autorización para o tratamento necesario dos datos dos beneficiarios e a súa publicación na citada páxina web, coas salvidades previstas nas leis.
Artigo 9º.-Órganos competentes.
A Dirección Xeral de Investigación, Desenvolvemento e Innovación será o órgano competente para a instrución do procedemento de concesión da/s axuda/s establecida/s nesta convocatoria, correspondéndolle ao conselleiro de Innovación e Industria ditar a resolución de concesión.
Artigo 10º.-Instrución do procedemento e tramitación.
1. A tramitación das solicitudes, a resolución e demais trámites relacionados coa convocatoria seguirán o establecido na Orde do 26 de xaneiro de 2006 (DOG do 3 de febreiro) desta consellería pola que se establecen as bases reguladoras da liña de incorporación estable do Programa de incentivación da incorporación e intensificación da actividade investigadora na Comunidade Autónoma de Galicia.
2. Os servizos da dita dirección xeral comprobarán que todas as solicitudes reúnen os requisitos establecidos nesta orde e, como consecuencia, elaborarase a lista de solicitudes admitidas e excluídas na que figurarán, de ser o caso, as causas de exclusión. A lista exporase nos taboleiros da Dirección Xeral de Investigación, Desenvolvemento e Innovación, e nos enderezos web:
http://www.conselleriaiei.org/e:
a) Os interesados e interesadas poderán formular reclamacións para emendar erros e falta de documentos, perante a Dirección Xeral de Investigación, Desenvolvemento e Innovación, achegando, de ser o caso, a documentación necesaria no prazo de 10 días.
b) Adicionalmente, os interesados enviarán, ao número de fax 981 54 10 39 da Dirección Xeral de Investigación, Desenvolvemento e Innovación, na data de presentación ou dentro do prazo dos 10 días establecidos para a emenda de erros e falta de documentación, unha copia desta documentación, co correspondente selo de presentación no prazo establecido nun rexistro válido.
c) Transcorrido este prazo sen que se corrixan as causas de exclusión, procederase consonte o establecido no artigo 71 da Lei 30/1992, modificada pola Lei 4/1999.
3. Sen prexuízo do disposto no punto anterior, poderá requirirse o solicitante para que achegue cantos datos, documentos complementarios e aclaracións resulten necesarios para a tramitación e resolución do procedemento.
4. Unha vez revisadas as solicitudes e as emendas feitas, aqueles expedientes administrativos que reúnan todos os requisitos e a documentación necesaria serán remitidos á comisión de selección, de acordo co establecido no artigo seguinte.
5. Os expedientes que non cumpran as exixencias contidas nestas bases ou na normativa de aplicación, ou que non conteñan á documentación necesaria, quedarán á disposición do órgano instrutor para que formule a proposta de resolución de non admisión, na que se indicarán as causas desta.
6. O non axustarse aos termos da convocatoria, así como a ocultación de datos, a súa alteración ou calquera outra manipulación da información será causa da desestimación da solicitude, sen prexuízo do disposto nos artigos 50 e seguintes da Lei 9/2007, do 13 de xuño, de subvencións de Galicia.
Artigo 11º.-Selección de beneficiarios.
A selección de beneficiarios levaraa a cabo a comisión de selección prevista no artigo 9 da Orde do 26 de xaneiro de 2006 (DOG do 3 de febreiro) pola que se establecen as bases da liña de incorporación estable do Programa de incentivación da incorporación e intensificación da actividade investigadora na Comunidade Autónoma de Galicia.
A citada comisión, para a realización da súa proposta nesta convocatoria, fundamentarase no maior esforzo realizado polos centros na creación de postos de carácter permanente, de forma que as prazas se repartirán proporcionalmente entre os centros solicitantes tendo en conta o número de postos de traballo de carácter permanente solicitados na correspondente convocatoria, que fosen creados no ano precedente por cada un dos citados centros participantes e que posúan certificación do cumprimento dos requisitos emitida pola ANEP.
No caso de empate no número de postos aos que se refire o parágrafo anterior, a comisión deberá considerar de maneira preferente aqueles ámbitos que establece o Plan galego de investigación-Incite (2006-2010) da Xunta de Galicia, que aposta por todas as áreas científicas e tecnolóxicas, en especial pola investigación básica ou fundamental, baixo criterios de calidade e excelencia e que, pola súa vez, prioriza as liñas de interese estratéxico para os sectores produtivos ou de gran transversalidade.
Artigo 12º.-Resolución e notificación.
1. A resolución seguirá o establecido na Orde do 26 de xaneiro de 2006 (DOG do 3 de febreiro) desta consellería pola que se establecen as bases reguladoras da liña de incorporación estable do Programa de incentivación da incorporación e intensificación da actividade investigadora na Comunidade Autónoma de Galicia.
2. A comisión de selección formulará a proposta de resolución, que se elevará, a través do órgano instrutor, ao conselleiro de Innovación e Industria, quen ten a competencia para resolver estas axudas, sen prexuízo da súa posible delegación noutros órganos da Consellería de Innovación e Industria. Esta resolución publicarase no DOG.
3. Á vista da proposta formulada pola comisión de selección a través do órgano instrutor e segundo o que dispón o artigo 21.4º da Lei 9/2007, do 13 de xuño, de subvencións de Galicia, ao non ser tidos en conta outros feitos nin outras alegacións e probas que as aducidas polos interesados, o conselleiro de Innovación e Industria ditará as correspondentes resolucións definitivas de concesión ou denegación que serán motivadas de acordo cos criterios de valoración establecidos.
4. A/s dita/s resolución/s expresará/n, cando menos:
a) As entidades beneficiarias da axuda e os candidatos seleccionados ou as persoas físicas beneficiarias, segundo corresponda.
b) O importe global da axuda para cada entidade ou persoa física beneficiaria, segundo corresponda.
c) A relación de posibles suplentes, a cal estará vixente un prazo máximo de 9 meses despois da súa publicación.
d) A desestimación expresa do resto das solicitudes.
5. En ningún caso o importe da axuda ou subvención poderá superar o custo da actividade que vai desenvolver o beneficiario, ou, se é o caso, a porcentaxe máxima da investimento subvencionable legalmente establecida.
6. O prazo máximo para resolver e notificar a resolución das solicitudes presentadas ao abeiro desta convocatoria será de 6 meses, contados desde a apertura do prazo anual de presentación de solicitudes, mediante a publicación da correspondente resolución no DOG. De non mediar resolución expresa no dito prazo, os solicitantes poderán entender desestimadas as súas solicitudes por silencio administrativo.
7. Segundo dispón o artigo 24 da Lei 9/2007, do 13 de xuño, de subvencións de Galicia, todas as resolucións das solicitudes serán notificadas de acordo co establecido no artigo 58 da Lei 30/1992, do 26 de novembro, de réxime xurídico da administracións públicas e do procedemento adminstrativo común. Non obstante, e de conformidade co establecido no artigo 59.6º b) da devandita lei, poderase substituír a notificación individual de concesión da axuda pola publicación no DOG, con indicación neste caso da data da convocatoria, do beneficiario, da cantidade concedida e da finalidade da subvención outorgada. As solicitudes desestimadas notificaranse individualmente, con indicación das causas de desestimación.
Artigo 13º.-Réxime de recursos.
As resolucións ditadas ao abeiro da correspondente orde de convocatoria poñerán fin á vía administrativa e contra elas, sen prexuízo de que os interesados poidan exercer calquera outro que consideren procedente, poderán interpoñerse os seguintes recursos:
1. Recurso potestativo de reposición ante o conselleiro de Innovación e Industria, no prazo dun mes contado a partir do día seguinte ao da recepción da correspondente notificación, no caso de resolucións expresas. No caso de que a resolución se entenda desestimada por silencio administrativo, o prazo será de tres meses, contados a partir do día seguinte ao que se produza o acto presunto.
2. Recurso contencioso-administrativo ante a Sala do Contencioso-Administrativo do Tribunal Superior de Xustiza de Galicia no prazo de dous meses, contados a partir do día seguinte ao de recepción da correspondente notificación, se a resolución é expresa. No caso de que a resolución se entenda desestimada por silencio administrativo, o prazo será de seis meses contados a partir do día seguinte ao que se produza o acto presunto.
Artigo 14º.-Modificación da resolución.
1. Toda alteración das condicións tidas en conta para a concesión da axuda ou subvención e, en todo caso, a obtención concorrente de subvencións ou axudas outorgadas por outras administracións ou entes públicos ou privados, nacionais ou internacionais, poderá dar lugar á modificación da resolución de concesión.
2. Poderase acordar a modificación da resolución da concesión por instancia do interesado ou interesada, sempre que este/a presente solicitude de modificación con anterioridade á data de finalización do prazo de xustificación e se cumpran os seguintes requisitos:
a) Que a actividade, conduta ou modificación do proxecto estea comprendida dentro da finalidade das bases reguladoras.
b) Que se acredite a inexistencia de prexuízo a terceiros.
c) Que os novos elementos ou circunstancias que motiven a modificación, de ter concorrido na concesión inicial, non supuxesen a denegación da subvención.
3. O acto polo que se acorde ou se denegue a modificación da resolución será ditado polo conselleiro de Inovación e Industria, logo da instrución do correspondente expediente no que se lle dará audiencia ao interesado ou interesada.
Artigo 15º.-Pagamento.
Realizaranse pagamentos parcias polos importes correspondentes a cada anualidade. Os ditos pagamentos parciais non poderán exceder o 80% da subvención concedida, conforme o establecido no artigo 16.2º número un do Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia.
Para proceder aos pagamentos, os centros beneficiarios presentarán cada ano a seguinte documentación xustificativa:
a) Certificado dos xerentes ou figuras equivalentes, responsables de persoal, co visto e prace do representante legal do organismo onde conste que a/s praza/s figura/n no/s correspondente/s cadro/s de persoal ou relación de postos de traballo do centro, e que esta/s fosen cubertas mediante contrato indefinido ou nomeamento entre o 1 de xaneiro e 31 de decembro do ano 2006 polas persoas que reúnan os requisitos reflectidos no artigo 2 desta orde e no artigo 3 da orde de bases.
b) Declaración responsable de non estar incurso en ningunha das prohibicións para a obtención de subvencións consideradas no artigo 10 da Lei 9/2007, do 13 de xuño, de subvencións de Galicia.
c) Certificación de estar ao día no cumprimento das obrigas estatais, coa comunidade autónoma e a Seguridade Social, salvo que o centro estea eximido desta obriga en aplicación do establecido no artigo 41.1º da Lei 14/2006, do 28 de decembro, de orzamentos xerais da comunidade autónoma para o ano 2007.
d) Declaración das axudas solicitadas ou concedidas polas distintas administracións públicas competentes ou polos seus organismos ou sociedades.
e) Certificación expresiva da realización dos gastos correspondentes á subvención outorgada.
A concesión das axudas está supeditada á aprobación das bases de axudas destinadas a recursos humanos de centros de I+D por parte da Comisión Europea.
Artigo 16º.-Obrigas dos beneficiarios.
Sen prexuízo das demais obrigas que resulten do disposto no artigo 11 da Lei 9/2007, do 13 de xuño, de subvencións de Galicia e da disposición adicional segunda do Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia, así como daqueloutras específicas que se indiquen non correspondentes anexos desta convocatoria, os beneficiarios das axudas concedidas ao abeiro do disposto nesta orde, quedan obrigados a:
a) Proceder ao reintegro, total ou parcial, da axuda ou subvención percibida no suposto de incumprimento das condicións establecidas para a súa concesión.
b) Facilitar toda información que lles sexa requirida pola Dirección Xeral de Investigación, Desenvolvemento e Innovación así como pola Intervención Xeral da Comunidade Autónoma, o Consello de Contas e o Tribunal de Contas, no exercicio das súas funcións de fiscalización e control.
c) Comunicarlle á Dirección Xeral de Investigación, Desenvolvemento e Innovación calquera axuda, o seu importe e duración, concedida para a execución dun mesmo investimento, no momento en que sexan beneficiarios.
Artigo 17º.-Reintegro.
Os beneficiarios das axudas concedidas ao abeiro desta orde deberán proceder ao reintegro total ou parcial da subvención ou axuda pública percibida e aos xuros de mora correspondentes desde o momento do seu pagamento ata a data que se acorde a procedencia do reintegro nos supostos recollidos nos artigos 32 e seguintes da Lei 9/2007, do 13 de xuño, de subvencións de Galicia.
Artigo 18º.-Comprobación das axudas concedidas.
O órgano concedente poderá comprobar a axeitada xustificación da axuda, así como a realización da actividade e cumprimento da finalidade que determinen a concesión e aproveitamento da axuda
Artigo 19º.-Remisión normativa.
En todo o non recollido nesta orde haberá que aterse disposto na Orde do 26 de xaneiro (DOG do 3 de febreiro) desta consellería pola que se establecen as bases reguladoras da liña de incorporación estable do Programa de incentivación da incorporación e intensificación da actividade investigadora na Comunidade Autónoma de Galicia.
Ademais, estarase suxeito ao previsto no marco comunitario sobre axudas estatais de investigación e desenvolvemento e innovación (2006/C 323/01) e ao disposto na Lei 9/2007, do 13 de xuño, de subvencións de Galicia, no Decreto 287/2000, do 21 de novembro, polo que se desenvolve o réxime de axudas a subvencións públicas da Comunidade Autónoma de Galicia e demais normativa que resulte de aplicación.
Disposición adicional
As bases que rexen a concesión das axudas e todos cantos actos administrativos deriven da súa aplicación poderán ser impugnados polos interesados nos casos e na forma establecidos na Lei 30/1992, do 26 de novembro, de réxime xurídico das administracións públicas e do procedemento administrativo común, modificada pola Lei 4/1999, do 13 de xaneiro.
Disposicións derradeiras
Primeira.-Habilitación para o desenvolvemento.
Facúltase o director xeral de Investigación, Desenvolvemento e Innovación para ditar cantas disposicións sexan necesarias para o desenvolvemento e aplicación desta orde.
Sgunda.-Entrada en vigor.
Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 21 de novembro de 2007.
Fernando Xabier Blanco Álvarez
Conselleiro de Innovación e Industria
Ver referencia pdf "23100D002P007.PDF"